Роберт Миңнуллин исемендәге Республика фәнни-гамәли конференциясе

Фәнни-эзләнү эше

Роберт Миңнуллин шигырьләрендә хисләр тирәнлеге

Галимова Диана Марат кызы

Казан шәһәре Яңа-Савин районы “Аерым фәннәр тирәнтен өйрәнелә торган 23 нче татар-рус урта гомуми белем мәктәбе” гомуми белем муниципаль бюджет учреждениесе

9 нчы сыйныф

Җитәкче:

Шәехова Алинә Халит кызы,

татар теле һәм әдәбияты укытучысы

Казан – 2019

**Эчтәлек**

**Кереш**...........................................................................................................................3

**Төп өлеш**......................................................................................................................4

**Йомгак**.........................................................................................................................7

**Әдәбият исемлеге**.......................................................................................................8

**КЕРЕШ**

Бу дөньяда үзеңнең урыныңны табып, үз миссияңне, ни өчен якты дөньяга килүеңне аңласаң, синнән дә бәхетле кеше юктыр. Талантлы кешеләргә сокланам мин. Кайбер кешеләр берәр музыкаль инструментта уйнап җибәрсәләр, күңелнең кыллары тибрәнеп ала. Кемдер шулкадәрле көчле тавышы белән матур җырлый башласа, син йә авыр вакытларыңны искә төшереп елыйсың, яки киресенчә сөенечле вакытлар булса, рәхәтләнеп көләсең, елмаясың. Роберт Миңнуллин – шундый көчле талантка ия кеше. Аның әсәрләрен кем генә укыса да, ул шулкадәр җиңел, гади, халыкчан, күңелгә якын.

Социаль челтәрдә мин Роберт Миңнуллинның битен кызыксынып карыйм, аның шигырьләрен укыйм, чын күңелемнән сокланам. https://www.instagram.com/robert\_minnullin\_poet/ ссылкасы буенча Роберт Миңнуллинның социаль челтәр битеннән анализга яңа шигырьләрен алдым. Шагыйрь һәр әсәрен вакытында кертеп бара, үзенең һәр иҗат җимешенә туры килгән рәсемнәр дә сайлый.

Әлеге фәнни эшемне Роберт Миңнуллинның 2019 ел башында, ягъни гыйнвар-март айларында язылган шигырьләренә багышлыйм. Шул яктан минем эшем актуаль. Фәнни эшемнең максаты – күренекле татар шагыйре, публицист, дәүләт һәм җәмәгать эшлеклесе Роберт Миңнуллин шигырьләрендә лирик геройның хисләр төрлелеген һәм тирәнлеген ачыклау. Максатка ирешү өчен, түбәндәге бурычлар куелды:

* Р.Миңнуллинның тормыш юлы һәм иҗаты белән танышу;
* яңа шигырьләрен өйрәнеп анализлау;
* сайланган әсәрләрдәге лирик геройның күңелен ачу.

Фәнни эшебез кереш, төп өлеш, йомгак, кулланылган әдәбият бүлекләреннән тора.

**ТӨП ӨЛЕШ**

Роберт Миңнуллин “Язлар җитсә...” (11 мартта язылган) шигырендә хатын-кызның гүзәллеген тасвирлый: хатын-кызларның йөзләре күзләрне камаштыра, аларның күңелләре ташып тора, гүзәллекләренә лаек сүзләр дә табып булмый. Автор шигырьдә бераз юмор, ирония куллана: “пәри түгел, яз шулай алмаштыра” дип, хатын-кызлардан яратып көлә. Яз – елның иң гүзәл фасылы. Яз ул – мәхәббәт, яшьлек, дәртле чак, юләр чак. Лирик герой хатын-кызны яз белән чагыштыра, аларның матурланган чакларын, канатланган чакларын, яшьлектәге хисләренең кабатланган чакларын яз белән бәйли. Аның күңелендә гүзәл затларга карата ярату, соклану, хөрмәт итү хисләре ташып тора: “Хатын-кызны күпме генә яратсаң да аз төсле”.

Киләсе шигырьне Роберт Миңнуллин 8 март, Халыкара хатын-кызлар бәйрәме белән илһамланып язгандыр. “Хатын-кыз” шигырендә лирик герой ир-атларны һәм хатын-кызларны чагыштыра. Ир-атлар кол, Мәҗнүн, тоткын, юләр булса, хатын-кызлар дөнья, галәм, илаһи затлар, күңелнең кылын тибрәтүче, илһам чыганагы. Әсәрнең лирик герое – мәхәббәт утында янучы, ихлас йөрәктән ярата белгән образ һәм ул хатын-кыз алдында баш ия, бу баш ию ямьсез күренеш түгел, ул гүзәл затларга карата хөрмәт белдерү хисе генә. Әсәрдә искиткеч матур юллар бар: “ир-ат әзер хатын-кызның кочагында үләргә”, “без мәңгелек тоткыннар бит хатын-кыз кочагында”, “хатын-кызсыз шигырь кошы күңелгә кунмас иде”, “жәлләп тормый алар безне, сабыштыра юләргә”. Бу әсәр, чыннан да, татар әдәбиятының мәхәббәт темасына язылган бер асылташы. Мондый шигырьләрне уку йөрәккә май булып ята.

2 мартта язылган “Үземә тиешлесе” шигырендә Роберт Миңнуллин бүгенге көндә бик тә актуаль булган мәсьәләне – байлыкка кызыгуны, байлык артыннан куу темасын ала. Сарказм белән язылган әлеге әсәрдә лирик герой Аллаһы Тәгалә биргән гомергә, үз тормышына канәгать булып яши. Ул үзен “бай да түгел, хәерче дә” дип, гади булуын раслый, нәфесен тыя белә, хәрәмнән ерак йөри, байлыкка көлеп карый һәм, иң мөһиме, үз көче белән эшләп тапкан малның кадерен белә.

Кирәкми миңа тормышның

Алтынлы-көмешлесе...

Бик тә җитә Ходай биргән

Үземә тиешлесе...

Һәр кешегә Ходай тарафыннан бирелгән, аңа гына тиешле гомерне матур, дөрес юл, гадел юл аша гына үтсен иде, дигән теләктә каласы килә.

“Кояш янында” (2019 елның 24 февралендә язылган) шигырендә шагыйрь кояш образын безгә ике яклап күрсәтә: берсе – табигатьтәге кояш, икенчесе – лирик герой күңелендәге кояш. Табигатьтәге кояш белән автор балачак вакытын, малай чагын искә ала, кояш белән узышам ди, кояш аның белән уйный, бу кояштан ул илһам ала (“каләмемне шушы алтын кояшка манып яздым”), кояш янында биектә очып бара. Икенче яктан исә лирик геройның җанында, күңеле куенында кояш бар, димәк ул бәхетле, тормышның тәмен, ямен табып, дөнья һәм күңеле белән гармониядә яши.

20 нче февральдә язылган “Үз илеңдә, үз телеңдә...” шигырендә автор туган телле чакта, үзебез татар чакларда, телебез тере чакта, киртәләргә карамый туган телдә сөйләшергә чакыра. Ул телнең газизлеген, кирәклеген аңлый. Шагыйрьнең күңелендә ачу, сагыш, йөрәк сызлануы да бар:

И телсезлек, и өнсезлек...

Ул безнең канда инде...

Үз илеңдә үз телеңдә

Сөйләшә алма инде...

Шигырьдә автор күпнокталарны бик еш кулланган: күп фикерләрне, уйларны, хисләрне сүзләр белән генә аңлатып булмый, аны йөрәк белән, акыл белән аңлап эш итәргә кирәк.

Күңел – бик четерекле, тылсымлы, шул ук вакытта авыр тема. Роберт Миңнуллин әсәрләрендә бу тема бик еш урын ала. Чыннан да, шагыйрь кеше күңел белән эш итә, яши, уйлый бит, аның һәр әсәре шул күңел аша үтә. “Минем күңел” (2019 елның 16 нчы февралендә язылган) шигырендә күңел образы тәфсилле тасвирлана: үзгәрүчән, аязучан болытлы, бик үзсүзле, ташка үлчим холыклы, мөлдерәмә тулы һ.б. Күңел төрле халәткә керә ала: агымга, талгын җилгә, давылга, буранга, утка әйләнергә мөмкин. Тик иң мөһиме – лирик герой үзенең күңеленең “таш күңел”гә әйләнүеннән бик курка. Миннән башка да дөньяда таш күңелләр күп, дип яза автор. “Күңел галәмем” (2019 елның 8 нче гыйнварында язылган) әсәрен аңлавы авыррак, чөнки бу шигырьгә салынган зур мәгънәне аңлап бетереп булмый. Әсәрдә лирик геройның күңеле киңлекләргә ашкына, аның күңеле күк шикелле: анда ай да, кояш та, йолдызлар да бар. Лирик герой иксез-чиксез галәм турында уйлана, аның бөеклеген тоя. Шул ук вакытта геройның хәяты иксез-чиксез, аның хисләре дә, уй-фикерләре дә шулкадәр күп һәм зур, алар аерым бер галәм кебек тасвирлана.

Роберт Миңнуллин шигырьләре төрле темаларны үз эченә ала. Анда туган як, әни-әти, туганлык мөнәсәбәтләре, балачак (“Балачак салкыннары”), авыр тормыш юллары, табигать (“Кояшлы каеннарым”), мәхәббәт (“Җитә миңа, җитә...”, “Бар инде, кер”), үрнәк булырдай шәхесләр (“Мактанып алыйк әле!”), яшьлек, юләрлек (“Хәзер инде...”), бәхетле тормыш, яшәү мәгънәсе турында уйланулар һәм башка бик күп темалар урын ала. Шигырьләре көйле, моңлы,аһәңле булганга күрә, аларга җырлар языла.

**ЙОМГАК**

Роберт Миңнуллинның шигырьләрендә хисләр төрле, алар үзгәрүчән, төрле халәттә, төрле формада. Гомер агышында гади кешенең күңеле нинди хисләр белән генә янмый. Анда ярату, үкенү, кайгыру, соклану, сөенү, шатлану, икеләнү, сайлану һәм төрле-төрле. Бары тик тыныч илебездә, үзебезнең телебездә сөйләшеп, бәхетле булып яшәргә язсын иде дигән теләктә яши Роберт Миңнуллин һәм мин дә аның теләгенә кушылам.

Роберт Миңнуллин шигырьләре – үзе бер дөнья. Ул дөнья шулкадәр матур, үзенчәлекле, ул бер караганда гади, шул ук вакытта бик катлаулы да, авыр да, ләкин ул тылсымлы, үзенә тартып тора. Шул шигырьләр дөньясына чумып, һәр шигырьне йөрәк, күңел аша үткәреп яшисе килә.

Шигырь аңлаучылар күп булалмый...

Йөзгә бердер алар, меңгә бер...

Шул да җитә миңа...

Язганнарым

Кирәк булыр әле кемгәдер...

**Әдәбият исемлеге**

1. Әгъзамов Ф. Шагыйрьнең сабантуе.// Татарстан, 1998 № 8-9.

2. Галиева Р. «Бер язучы» клубы.// Көмеш кыңгырау, 2000 № 25.

3. Закирова Г. Сөн суының ак чәчәге.// Татарстан, 2000 № 3.

4. Кәбиров М. Ул да берәү генә…// Казан утлары, 2008 № 8.

5. Корбан Р. Юл яраткан хадим арымас.// Мәдәни җомга, 2008, 1 нче август.

6. Миңнуллин Р. Сайланма әсәрләр.// Казан: Мәгариф нәшрияты, 2004, 4 томлык.

7. Рахмани Р. Талантлар ничә төрле?// Мәйдан, 2003 № 9.

8. Рәхим Г. Коеп куйган. // Мирас, 1999, № 7.

9. Урманче Ф. Роберт Миңнуллин. Шигъри осталык серләре. //Казан: Мәгариф нәшрияты, 2005.